SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 282

**2022. gada 29. martā plkst.10.00**

Daļēji attālināti videokonferences formātā

Sēdē piedalās:

**komisijas deputāti:**

**Edvīns Šnore**

**Ainars Bašķis**

**Raimonds Bergmanis**

**Ivans Klementjevs**

**Ainars Latkovskis**

**Māris Možvillo**

**Mārtiņš Šteins**

**Zenta Tretjaka**

**Atis Zakatistovs**

**uzaicinātās personas:**

* Korupcijas novēršanas un apkarošanas biroja priekšnieks **Jēkabs Straume**
* Korupcijas novēršanas un apkarošanas biroja priekšnieka vietniece izmeklēšanas darbību jautājumos **Ineta Cīrule**
* Korupcijas novēršanas un apkarošanas biroja Pirmās pārvaldes priekšniece (Politikas plānošanas un komunikācijas pārvalde) **Anna Aļošina**

**citas personas:**

Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, B.Veiskate, E.Kalniņa.

**Sēdi vada:** komisijassekretārs E.Šnore

**Sēdi protokolē:** E.Kalniņa

**Sēdes veids:** atklāta

Darba kārtība:

**1. Korupcijas novēršanas un apkarošanas biroja 2021. gada darbības rezultāti, šī gada prioritātes un darbības aktualitātes.**

**2. Dažādi.**

**E.Šnore** atklāj sēdi un informē par izskatāmo darba kārtību un uzaicinātajām amatpersonām. Dod vārdu Korupcijas novēršanas un apkarošanas biroja (KNAB, Birojs) pārstāvjiem.

**1. Korupcijas novēršanas un apkarošanas biroja 2021. gada darbības rezultāti, šī gada prioritātes un darbības aktualitātes.**

**E.Šnore** dod vārdu KNAB priekšniekam J.Straumem.

**J.Straume** demonstrē prezentāciju (*prezentācijas kopija pievienota pielikumā*) un iepazīstina komisiju ar KNAB pārskatā ietverto informāciju par Biroja darba rezultātiem 2021. gadā. Informē par izvirzītajām prioritātēm atbilstoši KNAB darbības stratēģijai 2020.-2022. gadam:

1) valsts amatpersonu prettiesiskas rīcības iespējamības mazināšana;

2) paralēlās finanšu izmeklēšanas veikšana (jauninājums, kas ieviests 2-3 gadus atpakaļ, un joprojām strauji attīstās);

3) partiju finansēšanas uzraudzības pilnveidošana, ņemot vērā jauno partiju finansēšanas modeli;

4) KNAB kapacitātes stiprināšana.

Tālāk informē par KNAB struktūru, kas balstīta uz izmeklēšanu, operatīvo darbību un stratēģiju (analīze, politikas plānošana, komunikācija ar sabiedrību un izglītošanas jautājumi), nodaļas atbalsta funkciju veikšanai; iestādes resursiem – no 161 štata vietas aizpildītas ir 142 (katrs kandidāts tiek rūpīgi pārbaudīts, katram nepieciešama speciālā atļauja pieejai valsts noslēpuma objektiem).

**I.Cīrule** iepazīstina ar KNAB darbības rezultātiem kriminālprocesuālajā izmeklēšanā, sniedzot salīdzinājumu laika periodā par 2018.-2021. gadu, kā arī statistiku (%) par biežāk izmeklētajiem noziedzīgajiem nodarījumiem uzsāktajos kriminālprocesos (KP) – 2021. gadā uzsākti 39, un kriminālvajāšanai nosūtīto KP sadalījumu pa jomām pēc skaita (kopā 27; 3 no tiem – paātrinātā kārtībā). Komentē dažus konkrētos uzsākto kriminālvajāšanu gadījumus, akcentējot, ka arvien vairāk pie atbildības tiek sauktas juridiskās personas.

Pārskata periodā 5,6 miljoni eiro atzīti par noziedzīgi iegūtiem līdzekļiem, konfiscēti un ieskaitīti valsts budžetā; lietu ietvaros arestēti finanšu līdzekļi 8,81 miljons eiro apmērā.

Turpinot informē par Biroja 2021. gada darbības rezultātiem valsts amatpersonu darbības kontrolē, arī sniedzot salīdzinājumu laika periodā par 2018.-2021. gadu. 2021. gadā ir uzsāktas 265 administratīvo pārkāpumu lietas (APL), par 40 365 *eiro* piemēroti naudas sodi APL, amatpersonām pieprasīts atlīdzināt 29 506,57 *eiro* valstij nodarītos zaudējumus APL. Atzīmē, ka 31% izdarīto pārkāpumu ir informācijas, kas iegūta no dienesta pienākumu pildīšanai pieejamām datubāzēm, izmantošana personīgajām interesēm.

Komentējot KNAB paveikto politisko partiju finansēšanas un priekšvēlēšanu aģitācijas kontroles jomā, akcentē 2021. gada specifiku – tuvojošās Saeimas vēlēšanas un ar tām saistītās partiju aktivitātes. Šajā jomā 2021. gadā ir uzsāktas 118 APL, par 16 890 *eiro* piemēroti naudas sodi partijām, kā arī citām fiziskām un juridiskām personām, pieprasīts atmaksāt 18 112,72 *eiro* valsts budžetā. Kopumā izmaksātais valsts budžeta finansējums desmit politiskajām partijām vai to apvienībām sastāda 4 531 492,50 eiro.

**A.Aļošina** informē par Biroja paveikto darbu pretkorupcijas politikas plānošanā un starptautiskajā sadarbībā, uzsverot, ka ir izstrādāts vidējā līmeņa nacionālais plāns, projekts “Korupcijas novēršanas un apkarošanas pasākumu plāns 2021.-2024. gadam”, kas prezentēts Saeimas Valsts pārvaldes un pašvaldības komisijā, un kuru tālāk plānots virzīt un Ministru kabinetu pieņemšanai. Plāns tapis kopā ar Biroja sadarbības partneriem, iesaistot nevalstisko sektoru (Providus, Delna), kā arī tika izsludināta publiskā apspriešana, lai sabiedrība varētu izteikt savu viedokli.

Uzsver, ka pagājušais gads bijis ļoti nozīmīgs, jo Ekonomiskās sadarbības un attīstības organizācija (OECD) atzinīgi novērtēja Latviju (ne tieši KNAB) starptautiski (OECD Kukuļdošanas apkarošanas starptautiskajos biznesa darījumos darba grupas 3. fāzes novērtējuma rekomendāciju izpildē Latvijai izdevies pilnībā vai daļēji izpildīt 35 no 44 izteiktajām rekomendācijām – tika parādīts sasniegtais progress, ka Latvija ir spējīga apkarot kukuļošanu ne tikai nacionālā līmenī, bet arī starptautiskā līmenī). Šajā jautājumā atzīmē, ka Latvija ir virzījusi 2 šādas krimināllietas (KL) – vienā KL jau ir tiesiskais noregulējums. Otra KL atrodas pirmās instances tiesā.

OECD uzsver, ka jāturpina attīstīt ciešāku sadarbību ar Latvijas Zvērinātu revidentu asociāciju. Arī no Valsts ieņēmumu dienesta (VID) tiek sagaidīts, lai ziņo par aizdomīgiem darījumiem, jo VID rīcībā ir ļoti daudz informācijas, kas var būt noderīga KNAB darbā.

Atzinīgi tika novērtēti 2 sadarbības modeļi: 1) viens ir ar Finanšu izlūkošanas dienestu (FID) izveidota sadarbības koordinācijas grupa (FID iesaiste informācijas sniegšanas jomā, lai izmeklētāji varētu pamatoti uzsākt kriminālprocesus), kurā tiek īstenota sadarbība ar privāto sektoru. Lielākoties sākotnēji visa informācija tiek saņemta tieši no FID; 2) otrs uzraudzības modelis ir ar Ģenerālprokuratūras iesaisti no pirmās dienas, pirms vēl uzsākts kriminālprocess.

Tālāk informē par Biroja darbību izglītošanā un sabiedrības līdzdalībā – notikuši 82 izglītošanas pasākumi (10 011 dalībnieki). Saņemts 5 681 zvans un 1 833 ziņojumi. Tāpat saņemti 63 iesniegumi, kas noformēti kā trauksmes cēlēju ziņojumi (no tiem 22 atzīti par trauksmes cēlēju ziņojumiem saskaņā ar attiecīgo likumu; 2020. gadā par to ierosināta 1 lieta).

**I.Cīrule** papildina, ka šis process veiksmīgi pabeigts – ir sasniegts krimināltiesiskais regulējums.

**A.Aļošina** turpina vēl par šiem ziņojumiem, ka tādi bijuši arī attiecībā uz interešu konfliktu – iestāde var zaudēt tai piešķirto finansējumu, ja ir konstatēta interešu konflikta situācija.

**J.Straume** prezentācijas nobeigumā akcentē KNAB uzdevumus 2022. gadam:

1) tie ir atbilstoši iestādes darbības stratēģijā 2020.-2022. gadam izvirzītajām prioritātēm. Kā būtiskāko akcentē korupcijas novēršanu finanšu sektorā, tiesu varas institūcijās, veselības aizsardzības sistēmā, publiskajos iepirkumos, arī tajos, kas saistīti ar ES finansējumu, būvniecības nozarē, lielajās Latvijas pašvaldībās un dzelzceļa infrastruktūras projektā *Rail Baltica*, 14. Saeimas vēlēšanās.

2) Saeimas vēlēšanas – uzraudzīt priekšvēlēšanu aģitācijas normu ievērošanu pirms 14. Saeimas vēlēšanām;

3) risku novērtēšana – turpināt darbu pie vienotas korupcijas risku novērtēšanas metodoloģijas izstrādes sadarbībā ar piesaistītajiem OECD ekspertiem;

4) risku analīze – veikt korupcijas risku analīzi, kas balstīta uz KNAB rīcībā esošo informāciju un sabiedriskās domas izpētes rezultātiem;

5) stratēģijas izstrāde – izstrādāt KNAB stratēģiju nākamajam darbības periodam;

6) ziņošanas platformas izstrāde – EEZ atbalstītā projekta ietvaros izstrādāt jaunu ziņošanas platformu.

**E.Šnore** dod vārdu deputātiem jautājumu uzdošanai.

**M.Možvillo** vaicā par trūkumiem un nepieciešamajiem uzlabojumiem likumdošanā, lai būtu iespējams tiesā pierādīt lietas, vēlas precizēt, kad no KNAB varēs sagaidīt attiecīgus ierosinājumus. Norāda, ka, piemēram, normatīvajā regulējumā par partiju finansēšanu ir daudz pretrunu un neskaidru formulējumu.

**J.Straume** atbild, ka uzreiz to grūti komentēt. Informē, ka ir bijušas iniciatīvas, kādi būtu nepieciešami uzlabojumi normatīvajā regulējumā. Neredz būtiskus KNAB darbu traucējošus aspektus.

**A.Aļošina** papildina par iecerēm, kas izriet no nacionālā pretkorupcijas plāna – jāpavēro, kā iedzīvināsies šis jaunais partiju finansēšanas modelis, kas paredz krietni lielāku budžeta līdzekļu piešķiršanu, tad būs redzams, kādi normatīvā regulējuma uzlabojumi nepieciešami.

Kā vienu no trūkumiem uzsver izveidojušos netipisko situāciju attiecībā par soda nesamērību par priekšvēlēšanu aģitācijas pārkāpumiem – TV un radio maksimālie soda apmēri ir 7 400 eiro juridiskām personām, bet par aģitācijas pārkāpumiem internetā, vides reklāmā vai presē – tikai 1 400 eiro, norādot, ka tas ir liels disbalanss, to nepieciešams salāgot. Pēc jaunās Saeimas sasaukuma vajadzētu pievērsties šim jautājumam. Iecerēts atvieglot politiskajām partijām pārskatu iesniegšanu.

**M.Možvillo** jautā, vai nevajadzētu pārskatīt darbā pieņemšanas kritērijus un pieņemt darbā KNAB bilancspējīgus grāmatvežus, lai nodrošinātu pieņemto lēmumu kvalitāti.

**J.Straumem** nav komentāru, jo darbinieki ir ar grāmatvežu izglītību, pārsvarā bijušie VID auditori.

**E.Šnore** sīkākinteresējas par risku novērtējuma un risku analīzes nozīmi, cik tas ir svarīgi.

**J.Straume** atbild, ka Birojā tāda īsta korupcijas analīze nopietnā vērā ņemamā līmenī nav bijusi (faktiski to ievieš pēdējos 5 gadus) – līdz šim nav bijusi riskos balstīta darbība un analīze. Bez tā nav iespējams novērtēt korupcijas apjomu valstī un valstij nodarīto kaitējumu – analīze sniedz daudz informācijas arī par to, kas var ietaupīt resursus, kādas būtu veicamās aktivitātes.

**E.Šnore** vaicā, vai jau ir rezultāti šai darbībai.

**J.Straume** atbild apstiprinoši (ir uzsākti gan KP, gan operatīvās izstrādes lietas).

**2. Dažādi.**

**M.Možvillo** vaicā par komisijas priekšsēdētāja biedra brīvo vietu – vai sakarā ar A.Blumberga ilgstošo prombūtni nevajadzētu pārvēlēt šo amatpersonu.

**E.Šnore** piedāvā sagaidīt komisijas priekšsēdētāju un tad lemt šo jautājumu.

**M.Šteins** informē par to, ka komisijai šodien vai rītdien tiks iesūtīta Iekšlietu ministrijas vēstule ar lūgumu izvērtēt IeM izstrādāto grozījumu Imigrācijas likumā (grozījums paredz uz laiku apturēt pirmreizējo termiņuzturēšanās atļauju izsniegšanu Krievijas un Baltkrievijas pilsoņiem) un virzīt šo grozījumu kā komisijas iniciatīvu izskatīšanai Saeimā steidzamības kārtībā.

**E.Šnore** pateicas uzaicinātajām personām par piedalīšanos komisijas sēdē, sniegto informāciju, sniegtajām atbildēm, un slēdz sēdi.

Pielikumā: prezentācija uz 11 lp.

Sēde pabeigta plkst.10.55.

Komisijas sekretārs E.Šnore

Komisijas deputāts R.Bergmanis

Protokolēja E.Kalniņa